ლუიზა ბრაიანტი
ლუიზა ბრაიანტი (ინგლ. Louise Bryant; დ. 5 დეკემბერი, 1885 – გ. 6 იანვარი, 1936) — ამერიკელი ფემინისტი, პოლიტიკური აქტივისტი და ჟურნალისტი, რომელიც ყველაზე მეტად ცნობილია რუსეთისა და ბოლშევიკების გაშუქებით 1917 წლის ნოემბრის რუსეთის რევოლუციის დროს. მისი დაბადების სახელი ანა ლუიზა მოჰანია, თუმცა ახალგაზრდობის პერიოდში დაიწყო მისი მამინაცვლის, შერიდან ბრაიანტის გვარის გამოყენება. გაიზარდა ნევადაში, სწავლობდა ნევადას უნივერსიტეტსა და ორეგონის უნივერსიტეტში, რომელიც 1909 წელს ისტორიის ხარისხით დაამთავრა. კარიერა ჟურნალისტიკაში დაიწყო. ორეგონში, პორტლენდში, რედაქტორად მუშაობდა გაზეთ Spectator-ისა და The Oregonian-ისთვის. ამ ქალაქში ყოფნის წლებში (1909–1915) გააქტიურდა ქალთა საარჩევნო უფლების მოძრაობაში. მან 1915 წელს მიატოვა მისი პირველი მეუღლე და გაჰყვა თანამემამულე ჟურნალისტს ჯონ რიდს (რომელზეც 1916 წელს დაქორწინდა). მეგობრობა დაამყარა იმ დროის წამყვან ფემინისტებთან. 1919 წელს ვაშინგტონში ქალთა ეროვნული პარტიის მიტინგის დროს დააპატიმრეს და სამი დღის გატარება მოუხდა ციხეში. 1917 წელს რუსეთის რევოლუციის გაშუქებისას ბრაიანტი წერდა ისეთ რუს ლიდერებზე, როგორებიც არიან კეტრინ ბრეშკოვსკი, მარია სპირიდონოვა, ალექსანდრე კერენსკი, ვლადიმერ ლენინი და ლევ ტროცკი. მისი ახალი ამბები გამოქვეყნდა აშშ-სა და კანადის გაზეთებში, პირველი მსოფლიო ომის შემდგომ წლებში. მისი პირველი მოგზაურობის სტატიების კრებული გამოიცა 1918 წელს, სახელწოდებით, „ექვსი წითელი თვე რუსეთში“. მოგვიანებით, 1919 წელს, მან ქვეყნის მასშტაბით ჩაატარა სახალხო გამოსვლები, რათა წაეხალისებინა საზოგადოება, რომ მხარი დაეჭირათ ბოლშევიკებისთვის. 1920 წელს მისი მეუღლე, ჯონ რიდი ტიფისგან გარდაიცვალა. ბრაიანტმა განაგრძო რუსეთის შესახებ წერა მას მედია Hearst-ისთვის, ასევე წერდა თურქეთის, უნგრეთის, საბერძნეთის, იტალიის, ევროპისა და ახლო აღმოსავლეთის სხვა ქვეყნების შესახებ. ამ პერიოდის ზოგიერთი სტატია შეგროვდა 1923 წელს, სახელწოდებით „მოსკოვის სარკეები“. იმავე წელს იგი დაქორწინდა უილიამ სი ბულიტზე, წყვილს ერთადერთი შვილი, ანა ერთი წლის შემდეგ შეეძინა. ბოლო წლებში იტანჯებოდა იშვიათი და მტკივნეული adiposis dolorosa-თი. ბრაიანტი ბოლო ათწლეულში ნაკლებად წერდა და აქვეყნებდა სტატიებს, ასევე, სვამდა ძალიან ბევრს. ხოლო მისმა მეუღლემ, ბულიტმა მოიპოვა ანას ერთპიროვნული მეურვეობა და ბრაიანტს გაშორდა. გარდაიცვალა პარიზში 1936 წელს, დაკრძალეს ვერსალში.